L 73/64
RO
Jurnalul Oficial al Uniunii Europene
10.3.2023
43.
Textul punctului 167 se înlocuiește cu următorul text: „167.
În conformitate cu articolul 85 alineatul (3) din Regulamentul de procedură, cu titlu excepțional, părțile principale mai pot depune probe cu ocazia ședinței de audiere a pledoariilor.
Într-o asemenea situație, se recomandă să se dispună de un număr suficient de exemplare (inclusiv, dacă este cazul, într-o versiune neconfidențială față de intervenienți).
Celelalte părți sunt ascultate cu privire la admisibilitatea și la conținutul acestor probe.”. 44.
După punctul 167 se inserează un nou titlu: „Ca.
Participarea la o ședință prin videoconferință Ca.1.
Cererea de recurgere la videoconferință 167a.
În cazul în care reprezentantul unei părți este împiedicat să participe fizic la o ședință de audiere a pledoariilor la care este convocat, din rațiuni sanitare (de exemplu o împiedicare de natură medicală individuală sau care rezultă din restricții de deplasare legate de o epidemie), din motive de securitate sau din alte motive serioase (de exemplu o grevă în sectorul transportului aerian), reprezentantul părții în cauză trebuie să depună, prin înscris separat, o cerere motivată prin care solicită să poată participa la ședința de audiere a pledoariilor prin videoconferință. 167b.
Pentru ca cererea să poată fi tratată în mod util de Tribunal, aceasta trebuie să fie formulată de îndată ce este cunoscută cauza de împiedicare și trebuie să conțină: — în mod precis și justificat, natura împiedicării invocate; — coordonatele unei persoane de contact cu care testele tehnice și de interpretare vor putea fi eventual efectuate înainte de ședință; — după caz, numărul de ordine al ultimei cauze în care reprezentantul a participat la o ședință prin videoconferință în fața Tribunalului sau a Curții de Justiție. 167c.
Orice cerere de recurgere la videoconferință se notifică celorlalte părți din cauză. 167d.
Partea care a formulat cererea de recurgere la videoconferință, precum și celelalte părți din cauză sunt informate de grefă referitor la decizia luată de președintele camerei cu privire la cerere. 167e.
În cazul în care această decizie este favorabilă, persoana de contact ale cărei coordonate au fost furnizate în prealabil de către reprezentant în cererea sa este contactată de serviciile tehnice ale Curții de Justiție a Uniunii Europene pentru a organiza cât mai repede posibil teste tehnice și de interpretare la care reprezentantul va trebui să se supună în mod imperativ. 167f.
În cazul în care testele se dovedesc concludente, ședința de audiere a pledoariilor poate fi organizată efectiv prin videoconferință, fapt cu privire la care părțile sunt informate.
În cazul în care testele se dovedesc neconcludente, părțile sunt informate cu privire la consecințele asupra menținerii sau amânării ședinței. Ca.2.
Condițiile tehnice 167g.
Recurgerea la videoconferință pentru ședințele de audiere a pledoariilor necesită o înaltă calitate a sunetului și a imaginii, precum și o perfectă stabilitate a conexiunii, care sunt evaluate în cadrul testului prealabil desfășurării ședinței.
Prin urmare, trebuie îndeplinite următoarele cerințe tehnice: — sunt autorizate numai conexiuni care utilizează protocoalele de apel H.323 și SIP.
Protocoalele H.323 și SIP sunt utilizate în mod specific pentru efectuarea de apeluri în videoconferință și asigură o stabilitate și o securitatea optimă a conexiunilor; — utilizarea unei platforme software sau a oricărui alt sistem de reuniuni bazat exclusiv pe o aplicație informatică nu este autorizată; — conexiunile prin aparate mobile de tip laptop, tablete sau smartphone nu sunt autorizate.